b"\n_START_ARTICLE_\nDen arabiske halv\xc3\xb8y\n_START_PARAGRAPH_\nDen arabiske halv\xc3\xb8y, forenklet til Arabia (arabisk: \xd8\xa7\xd9\x84\xd8\xac\xd8\xb2\xd9\x8a\xd8\xb1\xd8\xa9 \xd8\xa7\xd9\x84\xd8\xb9\xd8\xb1\xd8\xa8\xd9\x8a\xd8\xa9, al-jaz\xc4\xabra al-\xca\xbfarabiyya, \xc2\xabArabisk \xc3\xb8y\xc2\xbb) er en halv\xc3\xb8y i Vest-Asia liggende nord\xc3\xb8st av Afrika p\xc3\xa5 Den arabiske platen; mellom R\xc3\xb8dehavet i vest, Persiabukten og Omanbukten i \xc3\xb8st og Adenbukten og Arabiahavet i s\xc3\xb8r. Fra et geologisk perspektiv er den \xc3\xa5 betrakte som et subkontinent av Asia._NEWLINE_Det er den st\xc3\xb8rste halv\xc3\xb8ya i verden med 3 237 500 km\xc2\xb2. Den arabiske halv\xc3\xb8y best\xc3\xa5r av nasjonene Jemen, Oman, Qatar, Bahrain, Kuwait, Saudi-Arabia, og De forente arabiske emirater, foruten ogs\xc3\xa5 deler av s\xc3\xb8rlige Irak og Jordan. Halv\xc3\xb8ya ble dannet som et resultat av riftingen av R\xc3\xb8dehavet for mellom 56 og 23 millioner \xc3\xa5r siden, og grenser til R\xc3\xb8dehavet i vest, til Persiabukten i nord\xc3\xb8st, Levanten i nord og Indiahavet i s\xc3\xb8r\xc3\xb8st. Den arabiske halv\xc3\xb8ya spiller en kritisk geopolitisk rolle i Midt\xc3\xb8sten og den arabiske verden grunnet dets enorme ressurser p\xc3\xa5 olje og naturgass._NEWLINE_F\xc3\xb8r moderne tid var halv\xc3\xb8ya inndelt i fire adskilte distriktsregioner: Hijaz, Najd, S\xc3\xb8rlige Arabia ('Asir) og \xc3\x98stlige Arabia (Al-Hasa). De to f\xc3\xb8rstnevnte utgj\xc3\xb8r det meste Saudi-Arabia. S\xc3\xb8rlige Arabia best\xc3\xa5r av Jemen og deler av Saudi-Arabia og Oman (Dhofar). \xc3\x98stlige Arabia best\xc3\xa5r av hele kyststripen til Persiabukten."